Na podlagi 57. in 58. čl. Zakona o javnih uslužbencih (Ur. l. RS, št. 63/07 ZJU-UPB3, s spremembami, v nadaljevanju: ZJU) Ministrstvo za okolje, podnebje in energijo, Inšpektorat Republike Slovenije za okolje in energijo, Dunajska cesta 56, 1000 Ljubljana, objavlja javni natečaj za zasedbo prostega uradniškega delovnega mesta:

**INŠPEKTOR ZA ENERGIJO v Inšpekciji za energijo (DM: 268)**

**Kandidati, ki se bodo prijavili na prosto delovno mesto, morajo izpolnjevati naslednje pogoje:**

* najmanj visokošolsko univerzitetno izobraževanje (prejšnje) / visokošolska univerzitetna izobrazba (prejšnja) ali najmanj magistrsko izobraževanje (druga bolonjska stopnja) / magistrska izobrazba (druga bolonjska stopnja), s področja izobraževanja:

**a) Elektrotehnika** **in energetika (po Klasius-P-16: 0713), z zaključenim študijskim programom - Elektrotehnika;**

* najmanj **5 let** delovnih izkušenj (po pridobitvi strokovnega naziva);
* strokovni izpit za inšpektorja (če ga kandidat nima, ga mora opraviti v 6 mesecih od dneva imenovanja za inšpektorja);
* opravljeno usposabljanje za imenovanje v naziv (če ga kandidat nima, ga mora opraviti v enem letu od sklenitve pogodbe o zaposlitvi);
* državljanstvo Republike Slovenije;
* znanje uradnega jezika;
* kandidat ne sme biti pravnomočno obsojen zaradi naklepnega kaznivega dejanja, ki se preganja po uradni dolžnosti, in ne sme biti obsojen na nepogojno kazen zapora v trajanju več kot šest mesecev;
* zoper kandidata ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Izkušena ekipa inšpektorjev za energijo si želi zaposliti novega sodelavca, na katerega bi z veseljem prenesla bogato znanje in izkušnje s področja dela inšpekcije za energijo. Inšpekcijo za energijo sestavlja manjši kolektiv, ki med seboj zelo dobro sodeluje in si izmenjuje izkušnje, kar bo novemu sodelavcu znatno olajšalo hitro in kakovostno vključitev v delovni proces ter usposobljenost za samostojno delo. Od novega sodelavca pričakujemo osnovno strokovno znanje ter željo po nadaljnjem usposabljanju in izobraževanju na tehničnem področju. Glede na naravo inšpektorskega dela od njega pričakujemo samostojnost, inovativnost in odločnost ter veselje do terenskega dela in dela s strankami. Delo inšpektorja je precej razgibano, saj poleg dela na terenu vključuje tudi delo v pisarni.

**Posebnost delovnega mesta:** delo s posebnimi pooblastili (2. odst. 2. čl. Zakona o inšpekcijskem nadzoru).

**Zaželeno** je, da ima kandidat opravljen strokovni izpit iz upravnega postopka, osnovno znanje z delom na računalniku (Word, Excel, e-pošta, baze podatkov, internet) in vozniški izpit B kategorije.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oz. pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

**Naloge delovnega mesta so:**

* opravljanje nalog inšpekcijskega nadzorstva nad določbami Energetskega zakona in na njegovi podlagi izdanih podzakonskih predpisov ter drugih predpisov, ki določajo pristojnost inšpektorjev za energijo;
* opravljanje inšpekcijskega nadzora na področju tehničnih zahtev pri gradnji, obratovanju in uporabi objektov, postrojev, vodov, naprav in napeljav, ki so namenjeni proizvodnji, prenosu, distribuciji, merjenju, zaščiti, vodenju, lastni porabi in porabi elektrike;
* vodenje postopkov in izrekanje ukrepov v skladu z zakonom o inšpekcijskem nadzorstvu, zakonom o splošnem upravnem postopku in drugimi predpisi s področja, za katerega je pristojen;
* vodenje postopkov in izvajanje ukrepov v skladu z zakonom o prekrških;
* vlaganje kazenskih ovadb za kazniva dejanja;
* samostojno oblikovanje poročil o stanju na področju dela, ki ga izvaja;
* sodelovanje pri oblikovanju poročil o stanju dela inšpekcije;
* vodenje predpisanih in internih evidenc s področja nadzora inšpekcije ter s področja prekrškov;
* opravljanje drugih nalog podobne zahtevnosti.

**Prijava mora vsebovati:**

1. izjavo kandidata o izpolnjevanju pogoja glede zahtevane izobrazbe, iz katere mora biti razvidna vrsta študijskega programa in smer izobrazbe ter datum zaključka študija (diploma) in ustanova, na kateri je bila izobrazba pridobljena;
2. opis delovnih izkušenj, iz katerega je razvidno izpolnjevanje pogojev glede zahtevanih delovnih izkušenj (opis mora vsebovati navedbo delodajalca oz. druge fizične ali pravne osebe, za katero je kandidat opravljal delo, datum začetka in konca opravljanja dela, opis dela in stopnjo zahtevnosti delovnega mesta);
3. kopijo verodostojnega dokazila o delovnih izkušnjah (pogodba o zaposlitvi, potrdilo delodajalca, ipd.);
4. izjavo kandidata, da:
* je državljan Republike Slovenije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in da ni bil obsojen na nepogojno kazen zapora v trajanju več kot šest mesecev,
* zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.
1. izjavo kandidata, da za namen tega natečajnega postopka dovoljuje Inšpektoratu Republike Slovenije za okolje in energijo, da iz uradnih evidenc pridobi podatke iz 1. in 3. točke.

Izpolnjevanje zahtevanih pogojev kandidat dokazuje s predložitvijo pisne »Izjave kandidata o izpolnjevanju pogojev« (izpolnjen obrazec). Če kandidat z vpogledom v uradne evidence ne soglaša (ne podpiše izjave), mora vlogi sam priložiti ustrezna dokazila; v nasprotnem primeru se vloga kot nepopolna zavrže.

**Prijava na delovno mesto se obvezno odda na priloženem obrazcu »IRSOE Obrazec Inšpektor za energijo v IE dm 268«, z natančno izpolnjenimi vsemi rubrikami in izjavami.** Obrazca se ne spreminja, lahko pa se po potrebi doda vrstice za vnos podatkov.

**Zaželeno** je, da kandidat prijavi priloži tudi kopijo dokazila o izobrazbi (diploma), Europass življenjepis in dokazila o opravljenih strokovnih izpitih.

Strokovna usposobljenost kandidatov se bo presojala na podlagi navedb v prijavi, priloženih pisnih izjav in drugih dokazil ter na podlagi razgovora, poleg tega pa lahko tudi z drugimi metodami preverjanja (pisno oz. praktično preverjanje znanja).

V skladu z 12. čl. Uredbe o postopku za zasedbo delovnega mesta v organih državne uprave in v pravosodnih organih (Ur. l. RS, št. 139/06 in 104/10) se bodo v izbirni postopek uvrstile samo popolne in pravočasno prispele prijave ter le tisti kandidati, ki izpolnjujejo natečajne pogoje.

Z izbranim kandidatom bomo sklenili pogodbo o zaposlitvi na uradniško delovno mesto »Inšpektor za energijo«, šifra DM: 268. Zaposlitev je za **nedoločen čas**, s polnim delovnim časom in **6 mesečnim poskusnim delom**. Izbrani kandidat bo delo opravljal v nazivu inšpektor III, z možnostjo napredovanja v naziv inšpektor II in inšpektor I.

Izhodiščni plačni razred je 25, kar po plačni lestvici pomeni osnovo plačo 2.548,92 EUR bruto, do katere pravico izplačila, pridobi javni uslužbenec s 1. 1. 2028. Skladno s 110. členom Zakona o skupnih temeljih sistema plač v javnem sektorju, osnovna plača javnega uslužbenca s 1. 1. 2025 znaša 2.211,39 EUR bruto.

Izbrani kandidat bo delo opravljal v eni izmed območnih enot Inšpektorata Republike Slovenije za okolje in energijo, glede na kraj iz katerega prihaja, ter na terenu.

V skladu z 12. čl. Zakona o inšpekcijskem nadzoru (ZIN, Ur. l. RS, št. 43/07 in 40/14) se lahko izjemoma za inšpektorja imenuje oseba, ki nima strokovnega izpita za inšpektorja, vendar mora ta izpit opraviti najkasneje v šestih mesecih od dneva imenovanja za inšpektorja, sicer pogodba o zaposlitvi preneha veljati (1. tč. 1. odst. 154. čl. ZJU v povezavi z 2. odst. 12. čl. ZIN).

Izbrani kandidat mora po imenovanju v naziv, najpozneje pa v enem letu od sklenitve pogodbe o zaposlitvi, opraviti usposabljanje za imenovanje v naziv, kot to določa 89. čl. ZJU, razen v primeru, da ima opravljen strokovni izpit (državni izpit iz javne uprave).

**Rok za prijavo** je **21 dni** od objave javnega natečaja na spletni strani Portala GOV.SI in Zavoda RS za zaposlovanje.

Kandidat pošlje pisno prijavo na priloženem obrazcu **IRSOE Obrazec Inšpektor za energijo v IE dm 268, s priloženimi dokazili,** ki jo pošlje v zaprti kuverti z oznako: »Prijava na delovno mesto Inšpektor za energijo (DM: 268)«, na naslov: Inšpektorat Republike Slovenije za okolje in energijo, Služba za splošne in pravne zadeve, Dunajska cesta 56, 1000 Ljubljana. Za pisno obliko prijave se šteje tudi elektronska oblika, poslana na elektronski naslov: kadrovska.irsoe@gov.si, pri čemer veljavnost prijave ni pogojena z elektronskim podpisom. Prijava je pravočasna, če je oddana priporočeno na pošto ali poslana po e-pošti najkasneje zadnji dan roka za prijavo.

Obvestilo o končanem zaposlitvenem postopku bo objavljeno na spletni strani Portala GOV.SI (Prosta delovna mesta v državni upravi): https://www.gov.si/zbirke/delovna-mesta/.

Informacije o delovnem področju dobite na telefonski številki: (01) 420 44 15 pri mag. Miranu Jamšku.

V besedilu javnega natečaja so izrazi, zapisani v moški slovnični obliki, uporabljeni kot nevtralni za ženske in moške.

Objaviti: Portal GOV.SI in Zavod RS za zaposlovanje